અમદાવાદમાં રહેતી એક યુવતીને થોડા દિવસ અગાઉ ડેન્ગ્યુ થયો હતો. ડેન્ગ્યુની અસર વધી જતાં યુવતીને ભાટ ગામ નજીક આવેલી એપોલો હોસ્પિટલમાં આઇસીયુ વોર્ડમાં ભરતી કરવામાં આવી હતી. ચાર દિવસથી આ યુવતી હોસ્પિટલના આઇસીયુ વોર્ડ નં.૯માં સારવાર લઇ રહી હતી. ડેન્ગ્યુના કારણે ગંભીર હોઇ તે અર્ધ બેભાન હાલતમાં હતી. ગઇ કાલે બપોરે યુવતીએ એક કાગળમાં પોતાની સાથે શારીરિક છેડછાડ અને બળાત્કાર થયો હોવાનું લખી તેના પરિવારજનોને જણાવ્યું હતું. પોતાની દીકરી સાથે આ રીતે ડોકટર અને વોર્ડ બોય દ્વારા વર્તન કરાયું હોઇ આ મામલે અડાલજ પોલીસને જાણ કરાઇ હતી. બનાવની ગંભીરતાને લઇ અડાલજ પોલીસ અને ઉચ્ચ અધિકારીઓનો કાફલો હોસ્પિટલ દોડી ગયો હતો.